Fra 2015 til 2016 er mange flere bilister blevet blitzet af østjyske fotovogne. Stigningen i Østjyllands Politikreds er større end i nogen anden politikreds i landet.

Annonce

ØSTJYLLAND: Østjyske fotovogne har haft travlt i 2016. Rigtig travlt hvis man sammenligner med året før. Med en stigning på 244,4 procent fra 2015 til 2016 indtager de østjyske fotovogne klart førstepladsen over den kreds, hvor der har været den største stigning af antal blitz. I ingen andre politikredse er antallet af blitz fra fotovogne - de såkaldte ATK-vogne - steget så voldsomt, som det er i Østjyllands Politikreds.

49.418 bilister i Østjylland har fået en fartbøde ind ad brevsprækken efter at have mødt en skarp blitz fra en varevogn med tonede ruder, der holdt i vejkanten.

- Det er en overraskende stor stigning, mener Jeppe James Olsen, der er vicepolitiinspektør og leder af færdselspolitiet hos Østjyllands Politi. Og stigningen er da også en del større i Østjylland end i landets øvrige politikredse. På andenpladsen kommer Sydsjælland- og Lolland-Falsters politikreds med en stigning på 106 procent, og tredjepladsen går til Midt- og Vestjyllands politikreds, hvor stigningen har været 70 procent.

Annonce

Ingen forklaring

Men hvorfor er stigningen så stor i netop Østjylland? - Den voldsomme stigning kan ikke umiddelbart forklares, for der har ikke været nogle særlige indsatser her i Østjyllands Politikreds i forhold til resten af landets politikredse, siger Jeppe James Olsen. På landsplan har politiets ATK-vogne blitzet flere gange i 2016 end i 2015. 29,4 procent flere bilister, der kørte for stærkt i forhold til fartgrænsen, har mødt en blitz på de danske veje. Den generelle stigning på landsplan skyldes en mere målrettet indsats i alle politikredse, som er indført de seneste år. Der er altså kommet mere fokus på at få bilister til at følge fartgrænserne.